《送五羊曾仲卿改秩受县南归》
宋代·曾丰

近派家于粤，初封国自鄫。
要无非我族，终不是它曾。
阅谱宗盟重，联官事契增。
居常多阻间，仅获一瞻承。
逆旅重交臂，高谈屡抚膺。
秋风楼上月，雨夜案头灯。
把酒相兄弟，论文复友朋。
众星朝北斗，群翼让南鹏。
墨绶恩光烂，花城喜气蒸。
宜民条教出，溢耳颂声腾。
鹗牍交飞上，鸾台缓步登。
难中须有立，妙处要无称。
顾我羞低首，从今乐曲肱。
未忘为吏隐，犹学在家僧。
念旧宁无感，驰书恐不能。
官高余健走，可遣到庐陵。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。